  Виталий Пронин Таяз арняе Балезино черкогуртын МЧС-ын ужасьёс люкаськылӥзы. Угось та ёросын тужгес трос изъян адӟо тулыс тудвулэсь. Чупчи шур медаз лекъяськы шуыса, спасательёс сое дыраз кыткыны тыршо. Ортчем аръёсы йӧэз пуштытъязы но.Тулыс ку вуоз, нокин вераны уг тоды. Эшшо ке март толэзе но трос лымы усиз. Специалистъёс чакламъя, туэ тулыс быдэсак тупа 1979-тӥ арлы. Со аре толлэн кема кошкемез потымтэ, нош собере шуак пӧсь кариськем. Шаерысьтымы спасательёс котькыӵе учыр дыръя шуге-леке шедем муртъёслы юрттэт сётыны дась луыны кулэ.Кызьы пусйиз ёрос администрацилэн йырыз Александр Васильев, та вакытэ Балезино ёросын 34 сюрс 500 улӥсез, пӧлысьтыз 16 сюрс 54-ез - ёрос центрын улэ, котькуд аре шуг-секытъёс кылдо Балезиноысь Лесобаза микрорайонын. Тулыс ву улэ шедьыны быгатэ 185 корка, 1 сюрс 400 пала улӥсез. Кышкытлыклэсь утиськон вылысь нимысьтыз пунктъёс кылдытэмын, шуге-леке вуэмъёслы 7 интыын юрттэт сётыны дась.Чупчи шур ӧрысьтыз медаз поты шуыса, выжъёс котырысь йӧэз пильылыны кутскемын. Шуръёслэн «шобретъёссы» 80-95 сантиметр зӧкта возиське. Йӧэз пуштытъян бюджетлы дуно усе, инкуазез сӧре. Мувӧй кыскисьёс выль амал ӵектӥзы, соослэн машиназы одӥг минут куспын 1 метр ӝужда йӧэз вандэ.Россиысь МЧС-лэн Удмурт Республикая валтӥсь управлениысь калыклы юрттэт сётонъя ёзэныз кивалтӥсь Александр Выселков верамъя, тулыс тудву Балезиноын сяна, тросгес куашетэ Ува, Дэбес ёросъёсын, Пичи Пурга ёросысь Яган гурт котырын, Ижысь «болото» микрорайонын. Спасательёс ивортэмъя, куашетӥсь тудву вуыны кулэ апрель шорын. Валентина Емельянова Теги: МЧС тудву  